b'\n_START_ARTICLE_\nSeny\n_START_PARAGRAPH_\nEl seny, xarot o trellat \xc3\xa9s la ponderaci\xc3\xb3 mental. Sana capacitat mental que \xc3\xa9s penyora d\'una justa percepci\xc3\xb3, apreciaci\xc3\xb3, captinen\xc3\xa7a i actuaci\xc3\xb3.\n_START_SECTION_\nSignificat cultural del seny a Catalunya\n_START_PARAGRAPH_\nHi ha qui veu en el "seny" un dels s\xc3\xadmbols culturals de Catalunya. El seny com a caracter\xc3\xadstica de la societat catalana estava basat en un conjunt de costums i valors ancestrals. Aquests definien el sentit com\xc3\xba basant-se en l\'escala de valors i les normes socials que imperaven a la Catalunya tradicional. _NEWLINE_Aquests valors es passaven de pares a fills amb la conducta exemplar dels caps de fam\xc3\xadlia i tamb\xc3\xa9 en forma de proverbis o aforismes i hist\xc3\xb2ries morals, una gran part de les quals estaven inspirades llavors en l\'\xc3\xa8tica cristiana. Moltes lli\xc3\xa7ons d\'inculcaci\xc3\xb3 de valors morals tenen com a protagonistes animals (i plantes) comuns a les zones rurals de Catalunya. _NEWLINE_A principis del segle XX, encoratjat per el bisbe de Vic, Josep Torras i Bages, que estava molt interessat en la transmissi\xc3\xb3 oral del seny d\'una generaci\xc3\xb3 a l\'altra, Josep Abril i Virgili (1869-1918) va recopilar el Bon Seny. Aquest llibre consisteix en una s\xc3\xa8rie, m\xc3\xa9s o menys representativa, de lli\xc3\xa7ons morals catalanes ancestrals. Il\xc2\xb7lustrat per Joan G. Junceda (1881-1948), cont\xc3\xa9 aforismes, faules, aix\xc3\xad com exemples d\'humor local (acudits) basats en valors cristians tradicionals catalans. Editat en catal\xc3\xa0 abans de la Guerra Civil, el Bon Seny va ser un llibre dif\xc3\xadcil de trobar a l\'\xc3\xa8poca del franquisme. Es va fer una reedici\xc3\xb3 limitada l\'any 1959 quan les publicacions catalanes estaven severament restringides. Llavors, per unes d\xc3\xa8cades, es va convertir en un article de col\xc2\xb7lecci\xc3\xb3 rar, per\xc3\xb2 ha estat reeditat per una editorial cat\xc3\xb2lica a Barcelona nou anys despr\xc3\xa9s de la mort de Franco._NEWLINE_Molts dels proverbis i aforismes que definien tradicionalment el seny en el si de la societat tradicional tenen poc sentit al dia d\'avui. Aix\xc3\xb2 \xc3\xa9s principalment a causa de la descristianitzaci\xc3\xb3 de la societat actual catalana, que avui es fonamenta majorit\xc3\xa0riament en principis laics.\n_START_SECTION_\nOposici\xc3\xb3 entre el seny i la rauxa\n_START_PARAGRAPH_\nL\'hist\xc3\xb2ric debat del seny i la rauxa es pot entendre com a manifestaci\xc3\xb3 de principis contradictoris en la mateixa persona. En el marc tradicional catal\xc3\xa0 el debat es definia en la lluita entre la virtut i el pecat. Caracter\xc3\xadstica de la cultura cristiana heretada dels avantpassats, la figura de Sant Jordi lluitant contra el drac era un s\xc3\xadmbol gr\xc3\xa0fic d\'aquesta lluita.'